מפלת נומנור

מפלת נומנור: וסיפורים אחרים מן העידן השני של הארץ התיכונה (באנגלית: The Fall of Númenor: And Other Tales from the Second Age of Middle-Earth) היא אסופה ערוכה משנת 2022 של כתבי ג'. ר. ר. טולקין מן העידן השני. העורך, בריאן סיבלי, עושה שימוש בקטעים מתוך "סיפור השנים" שבנספחים לשר הטבעות כבסיס מבני לכתבים. החומרים בספר עוסקים בייסוד, בהיסטוריה ובחורבן של ארץ נומנור; בזיוף טבעות הכוח; ובברית האחרונה נגד סאורון ששמה קץ לעידן השני.

מבקרים ציינו כי הספר, שתוזמן לצאת בסמוך לסדרת הטלוויזיה של אמזון שר הטבעות: טבעות הכוח אשר מתרחשת בעידן השני, עשוי להיות שימושי למעריצים, בהיותו מספק להם רקע ביצירתו של טולקין. עם זאת, הם מציינים כי תרומתו למחקר מוגבלת, שכן בשונה מהספר טבעה של הארץ התיכונה, אין בו חומרים שטרם פורסמו. בנוסף, הגישה הכרונולוגית הטהורה של הספר אינה יוצרת נרטיב קוהרנטי ואינה מתחקה אחר ההיסטוריה של טיוטותיו הרבות של טולקין.

 תקציר 
מפלת נומנור מאגד חומרים שפורסמו בעבר על אודות העידן השני של הארץ התיכונה במבנה כרונולוגי, אשר תואם במדויק את ציר הזמן שסיפק ג'. ר. ר. טולקין ב"סיפור השנים" שבנספח ב' לשר הטבעות. סיבלי שאב את החומרים מתוך הסילמריליון (1977), סיפורים שלא נשלמו (1980), מתוך סדרת 12 הכרכים תולדות הארץ התיכונה (1983–1996), ומהספר טבעה של הארץ התיכונה (2021).

הקדמתו של סיבלי לציר הזמן נושאת את השם: "הסאגה של 'עידן אפל'".

גוף הספר, הנקרא "סיפור השנים (כרונולוגיית מערב הארץ)", עוסק בייסוד, בהיסטוריה ובחורבן של ארץ נומנור; בזיוף טבעות הכוח; ובברית האחרונה נגד סאורון ששמה קץ לעידן השני. הפרקים העוסקים בנומנור מתוך הדרך האבודה וכתבים אחרים (1987) נכללים כנספח.

 פרסום 
מפלת נומנור יצא לאור ב־15 בנובמבר 2022, והשקתו תוזמנה לחפוף להשקת סדרת הטלוויזיה שר הטבעות: טבעות הכוח, המתרחשת בעידן השני.

סיבלי כתב מבואות ופרשנויות חדשים. עטיפת הספר, עשר יצירות צבע וציורים נוספים נעשו בידי האמן והמאייר אלן לי, הידוע כמאייר של יצירות טולקין.

 תגובות וביקורות 
דנ'ל דנהי-אוקס, בביקורת שפרסם בכתב העת Tolkien Studies, כותב כי אף שמפלת נומנור אינו מוסיף דבר שלא פורסם כבר בעבר, הרי שלסידור החומר במבנה כרונולוגי יש ערך מסוים. לדעתו, הכרך המעוצב להפליא מצליח "לצעוד על חבל דק ומסוכן" בין ספר קריא לקהל הרחב לבין ספר עיון לחוקרים. לנוכח העובדה שיצא במקביל לסדרת טבעות הכוח של אמזון, מציין דנהי-אוקס כי הספר מעניק לקוראים הצצה להיסטוריה הבדויה של העידן השני, בלא מה שהוא מכנה "עיוותים והצגות שגויות" שמאפיינים את הסדרה.

ברנטון דיקיסון מעיר כי הספר מאויר במיומנות, אך טוען כי משלא נוסף בו כל חומר חדש, שלדבריו ככל הנראה מוצה עם פרסום טבעה של הארץ התיכונה (כפי שרומז העורך שלו, קרל הוסטטר, למעט אולי טקסטים בלשניים או פילולוגיים) — הרי שייעודו המרכזי הוא לשמש בסיס מוצק יותר עבור צופיה של סדרת טבעות הכוח מתוך עולמה העשיר של הארץ התיכונה.

דאגלס קיין, בביקורתו שפורסמה בכתב העת Journal of Tolkien Research, כותב כי החוקרים ציפו שבריאן סיבלי יבחר או לכתוב נרטיב רציף, כדוגמת ילדי הורין (2007) בעריכת כריסטופר טולקין, או שיתחקה אחר התפתחות טיוטותיו וקטעיו של טולקין, כפי שנעשה במפלת גונדולין (2018). תחת זאת, בחר סיבלי, לדעת קיין, באפשרות ה"מצערת", לטפל בעידן השני כ"חומר גלם" לרקע של שר הטבעות. בכך, לשיטתו, החמיץ סיבלי את ערכם של הכתבים, לא יצר נרטיב קוהרנטי, ולא שרטט כראוי את תולדות הטיוטות.

המיש ויליאמס, בביקורת שפורסמה ב-Journal of Inklings Studies, כותב כי עבור קוראים שאינם בקיאים ביצירותיו של טולקין, הספר "ממלא היטב" את הפער שבספרות הקיימת, שכן לא קדם לו אף פרסום שסיפק סיכום "ברור, קוהרנטי ומקיף" של העידן השני כפי שעושה הספר הזה. עם זאת, הוא מעלה ספק האם סידור מחדש של הסיפורים הוא מהלך מועיל, קרי, שאינו פוגעני, או שמא בכך נהרס "עיצובו הנרטיבי" של טולקין ואובדת "משיכתו האסתטית". לדבריו, הספר הוא "גרסה ערוכה של גרסאות ערוכות [כך במקור] של יצירת טולקין": מעין סט של בובות רוסיות שכולן עריכה בתוך עריכה.

 ראו גם 

 ההוביט
 ברן ולותין

 הערות שוליים 

קטגוריה:ג'. ר. ר. טולקין
קטגוריה:הארץ התיכונה
קטגוריה:שר הטבעות
קטגוריה:שר הטבעות: מקומות